3 Biblia lɛ hãa wɔnaa akɛ hii komɛi ni heɔ Nyɔŋmɔ nɔ amɛyeɔ waa lɛ hu bi saji ni tamɔ nɛkɛ. Akɛ nɔkwɛmɔnɔ lɛ, gbalɔ Habakuk bi Yehowa akɛ: “Mɛni hewɔ ohãa minaa nɔfɔŋfeemɔ? Ni mɛni hewɔ oŋmɛɔ gbɛ ni yiwaa yaa nɔ? Mɛni hewɔ hiɛkpatamɔ kɛ yiwalɛ yɔɔ mihiɛ? Ni mɛni hewɔ béi kɛ naataamɔ efa nɛkɛ?”​—Habakuk 1:3.\n4 Yɛ Habakuk 2:2, 3 lɛ, Nyɔŋmɔ hã Habakuk sanebimɔi lɛ ahetoo, ni ewo lɛ shi akɛ ebaahã nibii ahi. Yehowa sumɔɔ gbɔmɛi waa. Biblia lɛ kɛɔ akɛ: ‘Ejwɛŋɔ wɔhe.’ (1 Petro 5:7) Anɔkwa, amanehulu ni mɛi naa lɛ dɔɔ Nyɔŋmɔ kwraa fe wɔ. (Yesaia 55:8, 9) No hewɔ lɛ, hã wɔsusu sanebimɔ ni nyiɛ sɛɛ nɛɛ he, no ji, Mɛni hewɔ mɛi naa amanehulu nɛkɛ?\n5 Bei pii lɛ, osɔfoi kɛ jamɔŋ hiɛnyiɛlɔi lɛ kɛɔ akɛ Nyɔŋmɔ sumɔɔ akɛ mɛi ana amanehulu. Amɛteŋ mɛi komɛi kɛɔ akɛ, awerɛho saji kɛ osharai krokomɛi ni baa mɛi anɔ lɛ ji nibii ni Nyɔŋmɔ eto akɛ ebaaba nakai mɛi lɛ anɔ, ni wɔnyɛŋ wɔnu nɔ hewɔ ni efee nakai lɛ shishi kɔkɔɔkɔ. Mɛi komɛi hu kɛɔ po akɛ, Nyɔŋmɔ hãa mɛi ni gbekɛbii hu fata he lɛ gboiɔ koni amɛbafata ehe yɛ ŋwɛi. Shi enɛ jeee anɔkwale. Yehowa hãaa nibii fɔji aba mɛi anɔ. Biblia lɛ kɛɔ akɛ: “Ebaŋ lɛ kɔkɔɔkɔ akɛ anɔkwa Nyɔŋmɔ lɛ baafee nɔ fɔŋ, aloo akɛ Ofe lɛ baafee nɔ ni ejaaa!”​—Hiob 34:10.\n6 Mɛi babaoo shwaa Nyɔŋmɔ yɛ amanehulu ni mɛi naa yɛ je lɛ mli lɛ he ejaakɛ amɛsusuɔ akɛ Nyɔŋmɔ ji mɔ ni yeɔ je lɛ nɔ. Shi tamɔ bɔ ni wɔkase yɛ Yitso 3 lɛ mli lɛ, mɔ diɛŋtsɛ ni yeɔ je lɛ nɔ ji Satan Abonsam.\n7 Biblia lɛ hãa wɔleɔ akɛ “jeŋ muu lɛ fɛɛ kã mɔ fɔŋ lɛ hewalɛ mli.” (1 Yohane 5:19) Satan, ni ji je lɛ nɔyelɔ lɛ yitsoŋ wa waa. ‘Eelaka shikpɔŋ muu lɛ fɛɛ.’ (Kpojiemɔ 12:9) Mɛi babaoo feɔ amɛnii tamɔ Satan Abonsam. Ni no ji nɔ kome hewɔ ni amale, kɛ hetsɛ̃, kɛ yiwalɛ efa babaoo yɛ je lɛ mli lɛ.\n8 Nibii krokomɛi hu ahewɔ amanehulu efa babaoo yɛ je lɛ mli lɛ. Akɛni Adam kɛ Hawa gbo Nyɔŋmɔ nɔ toi hewɔ lɛ, be ni amɛfɔ amɛbii lɛ, esha yɛ amɛbii lɛ ahe. Akɛni esha yɛ gbɔmɛi ahe hewɔ lɛ, amɛfeɔ nibii ni hãa gbɔmɛi krokomɛi naa amanehulu. Bei pii lɛ, akɛni amɛsumɔɔ ni ana akɛ amɛhe hiaa fe mɛi krokomɛi hewɔ lɛ, amɛnɔɔ, ni amɛwuɔ tai, ni amɛwaa mɛi krokomɛi ayi. (Jajelɔ 4:1; 8:9) Bei komɛi lɛ, mɛi naa amanehulu yɛ “nibii ni baa yɛ be ni akpaaa gbɛ mli lɛ” hewɔ. (Jajelɔ 9:11) Osharai kɛ nibii gbohii ninaa mɛi akɛni amɛyaje he ni esaaa yɛ be ni esaaa mli lɛ hewɔ.\n9 Jeee Yehowa ni hãa mɛi naa amanehulu. Esaaa akɛ wɔshwaa lɛ yɛ tai, kɛ awuiyeli, kɛ yiwaa ni yaa nɔ lɛ ahe. Jeee Nyɔŋmɔ ni hãa nibii tamɔ shikpɔŋhosomɔi, kɛ kɔɔyɔɔ ni naa wa ni tswaa, kɛ nu afuai baa. Shi ekolɛ obaabi akɛ, ‘Bɛ Yehowa yɛ hewalɛ fe mɔ fɛɛ mɔ yɛ je lɛ mli, no hewɔ lɛ, mɛni hewɔ efooo nibii gbohii nɛɛ asɛɛ lɛ?’ Wɔle akɛ Nyɔŋmɔ jwɛŋɔ wɔhe waa, no hewɔ lɛ, eyɛ yiŋtoo pɔtɛɛ ko hewɔ ni efoko amanehulu sɛɛ lɛ.​—1 Yohane 4:8.\n10 Abonsam hã Adam kɛ Hawa ná Nyɔŋmɔ he jwɛŋmɔ ni ejaaa yɛ Eden abɔɔ lɛ mli. Satan kɛɛ Nyɔŋmɔ jeee Nɔyelɔ kpakpa. Ekɛɛ Nyɔŋmɔ kɛ nɔ ko kpakpa miitee Adam kɛ Hawa. No mli lɛ, Satan miitao ni amɛhe amɛye akɛ eji nɔyelɔ kpakpa fe Yehowa, ni ehe ehiaaa ni amɛkɛ amɛhiɛ fɔ̃ɔ Nyɔŋmɔ nɔ.​—1 Mose 3:2-5; kwɛmɔ Wiemɔi Komɛi Amligbalamɔ 27.\n11 Adam kɛ Hawa gbo Yehowa nɔ toi ni amɛtse ehiɛ atua. Amɛsusu akɛ amɛyɛ hegbɛ ni amɛ diɛŋtsɛ amɛtsɔɔ nɔ ni hi kɛ nɔ ni ehiii. Te Yehowa aaafee tɛŋŋ ehã ana akɛ atuatselɔi nɛɛ nyɛŋ afee nakai, shi moŋ lɛ ji mɔ ni le nɔ ni hi kɛhã wɔ lɛ?\n12 Be ni Adam kɛ Hawa fee esha lɛ, Yehowa kpãtãaa amɛhiɛ amrɔ nɔŋŋ. Yehowa fee nakai koni amɛfɔ, ni no ahã yiŋ ni eto akɛ ebaahã gbɔmɛi ni eye emuu ahi shikpɔŋ lɛ nɔ lɛ aba mli wɔsɛɛ. Yehowa hã Adam kɛ Hawa bii lɛ hegbɛ koni amɛhala mɔ ni amɛsumɔɔ ni eye amɛnɔ. Yɛ nɔ ni Abonsam fee lɛ fɛɛ sɛɛ lɛ, Yehowa yiŋtoo akɛ ebaahã gbɔmɛi ni eye emuu ahi shikpɔŋ lɛ nɔ lɛ baaba mli kɛ̃.​—1 Mose 1:28; Yesaia 55:10, 11.\n14 Afii akpei abɔ ni eho nɛ lɛ, adesai eto nɔyelii srɔtoi, shi eko eko yeko omanye. Enɛ tsɔɔ faŋŋ akɛ Satan ji amalelɔ. Anɔkwa sane lɛ ji akɛ, kɛ́ Nyɔŋmɔ yeee ebuaaa adesai lɛ, nɔ ko nɔ ko ehiŋ ehãŋ amɛ. Nɔ ni gbalɔ Yeremia wie lɛ ja, ekɛɛ akɛ: “Ao Yehowa, mile akɛ gbɔmɔ gbɛ bɛ lɛ diɛŋtsɛ edɛŋ. Bɔ ni gbɔmɔ ni nyiɛ lɛ baakudɔ lɛ diɛŋtsɛ enajifaamɔi ehã po lɛ, ebɛ edɛŋ.”​—Yeremia 10:23.\n15 Mɛni hewɔ Yehowa ehã amanehulu etee nɔ be kplaŋŋ lɛ? Mɛni hewɔ efooo nibii gbohii asɛɛ lɛ? Ehe bahia ni ahã be ashwie mli koni efee faŋŋ akɛ Satan nɔyeli lɛ ehiii. Adesai eto nɔyelii srɔtoi, shi eko eko yeko omanye. Eyɛ mli akɛ sainsi loo jeŋ shikpamɔ ehã adesai etee hiɛ yɛ nilee mli moŋ, shi efɔŋfeemɔ, ohia, mlatɔmɔ, kɛ tai efa fe bei fɛɛ ni eho. Enɛ tsɔɔ faŋŋ akɛ, ja Nyɔŋmɔ eye ebua adesai dani amɛbaaye omanye.\n16 Shi Yehowa efoko nibii gbohii ni Satan ehã eba lɛ asɛɛ. Kɛ́ efee nakai lɛ, no baatsɔɔ akɛ eyɛ Satan nɔyeli lɛ he miishɛɛ. Yehowa efeŋ nɔ ko ni tamɔ nakai kɔkɔɔkɔ. Agbɛnɛ hu, kɛ́ efee nakai lɛ, adesai baasusu akɛ nɔyelii srɔtoi ni amɛto lɛ hi. Shi ejeee anɔkwale, ni Yehowa náaa amale nɛɛ he miishɛɛ. Ni emaleee hu.​—Hebribii 6:18.\n17 Ani Yehowa baanyɛ asaa nibii fɛɛ ni efite yɛ Satan kɛ adesai atuatsemɔ lɛ hewɔ lɛ? Hɛɛ. Nyɔŋmɔ nyɛɔ nii fɛɛ efeɔ. Yehowa le be ni ebaahe ni akɛbaana saji ni Satan tee lɛ shi lɛ fɛɛ naa jogbaŋŋ. Kɛkɛ lɛ, tamɔ bɔ ni eto eyiŋ momo lɛ, ebaahã shikpɔŋ lɛ atsɔ paradeiso. Abaatee mɛi fɛɛ ni yɔɔ “gbohii abui lɛ” amli lɛ ashi. (Yohane 5:28, 29) Yɛ nakai beiaŋ lɛ, hela mɔŋ mɛi, ni mɛi gboiŋ hu. Yesu baasaa nibii fɛɛ ni Satan efite lɛ. Yehowa baahã Yesu ‘afite Abonsam nitsumɔi lɛ.’ (1 Yohane 3:8) Wɔmiida Yehowa shi ejaakɛ eto etsui shi ehã wɔ koni wɔle lɛ ni wɔnyɛ wɔkpɛ wɔyiŋ kɛji wɔbaasumɔ ni eye wɔnɔ. (Kanemɔ 2 Petro 3:9, 10.) Kɛ́ wɔkɛ shihilɛ ni mli wa miikpe po lɛ, Nyɔŋmɔ yeɔ ebuaa wɔ koni wɔfi shi.​—Yohane 4:23; kanemɔ 1 Korintobii 10:13.\n19. Mɛɛ hegbɛ ni nɔ bɛ Yehowa kɛdro wɔ? Mɛni hewɔ esa akɛ wɔda Yehowa shi yɛ hegbɛ ni ekɛdro wɔ koni wɔhala nɔ ni wɔsumɔɔ lɛ he lɛ?\n19 Hegbɛ ni nɔ bɛ ni Yehowa kɛdro wɔ koni wɔhala nɔ ni wɔsumɔɔ lɛ hãa esoroɔ wɔ kwraa yɛ kooloi ahe. Nɔ titri ni tsirɛɔ kooloi koni amɛfee nɔ ko ji bɔ ni amɛnuɔ he amɛhãa yɛ amɛfɔmɔ su naa, shi wɔ lɛ wɔbaanyɛ wɔhala bɔ ni wɔsumɔɔ wɔhi shi wɔhã, ni wɔkpɛ wɔyiŋ kɛji wɔbaafee nɔ ni Yehowa sumɔɔ loo wɔfeee. (Abɛi 30:24, shishigbɛ niŋmaa) Agbɛnɛ hu lɛ, wɔtamɔɔɔ tsɔji ni feɔ nɔ pɛ ni afee amɛ akɛ amɛfee lɛ. Wɔbaanyɛ wɔhala nɔ gbɔmɛi ni wɔbaasumɔ ni wɔtsɔmɔ, mɛi ni wɔbaasumɔ ni wɔkɛbɔ nanemɛi, kɛ nɔ ni wɔbaasumɔ ni wɔkɛ wɔwala afee. Yehowa miisumɔ ni wɔná miishɛɛ.\n20 Yehowa miisumɔ ni wɔsumɔ lɛ. (Mateo 22:37, 38) Etamɔ tsɛ ko ni náa miishɛɛ kɛ́ ebi jɛ etsui mli ekɛɛ lɛ akɛ, “Misumɔɔ osane,” jeee ni anyɛ enɔ ni ekɛɛ nakai lɛ hewɔ. Yehowa ehã wɔ hegbɛ koni wɔhala kɛji wɔbaasɔmɔ lɛ loo wɔfeŋ nakai. Satan, kɛ Adam, kɛ Hawa hala akɛ amɛsɔmɔɔɔ Yehowa. Te okɛ hegbɛ ni Nyɔŋmɔ kɛdro bo koni ohala nɔ ni osumɔɔ lɛ baatsu nii ohã tɛŋŋ?\n“Ebaŋ lɛ kɔkɔɔkɔ akɛ anɔkwa Nyɔŋmɔ lɛ baafee nɔ fɔŋ, aloo akɛ Ofe lɛ baafee nɔ ni ejaaa!”​—Hiob 34:10\nYehowa sumɔɔ gbɔmɛi waa. Esumɔɔɔ ni amɛnaa amanehulu.\n“Nyɔŋmɔ le akɛ . . . nyɛhiŋmɛii baagbele, ni nyɛbaatsɔmɔ tamɔ Nyɔŋmɔ, nyɛbaale ekpakpa kɛ efɔŋ.”​—1 Mose 3:5\nMɛni hewɔ Yehowa etswaaa nɔ ni Satan wie eshi lɛ lɛ efɔɔɔ kɛkɛ lɛ?\n“Bɔ ni gbɔmɔ ni nyiɛ lɛ baakudɔ lɛ diɛŋtsɛ enajifaamɔi ehã po lɛ, ebɛ edɛŋ.”​—Yeremia 10:23\nYehowa eto etsui shi ehã wɔ koni wɔle lɛ ni wɔkpɛ wɔyiŋ kɛji wɔbaasumɔ ni eye wɔnɔ.\n“Mibi, hã ohiɛ akã shi, . . . koni maná nɔ ko makɛɛ mɔ ni wieɔ eshiɔ mi lɛ.”​—Abɛi 27:11\nAbɛi 30:24, shishigbɛ niŋmaa\nNɔ titri ni tsirɛɔ kooloi koni amɛfee nɔ ko ji bɔ ni amɛnuɔ he amɛhãa yɛ amɛfɔmɔ su naa, shi wɔ lɛ Yehowa edro wɔ kɛ hegbɛ ni hãa wɔhalaa nɔ ni wɔsumɔɔ.\nYehowa miisumɔ ni wɔjɛ wɔsuɔmɔ mli wɔsɔmɔ lɛ.\nKɛmaje Mɔ Ko Kɛmaje Mɔ Ko Mɛni Hewɔ Mɛi Naa Amanehulu Nɛkɛ?